התשובות עדיין במחשכים | גישה
עדכונים » גישה בפעולה » התשובות עדיין במחשכים
נציגות גישה בישיבת הוועדה ליישום הנגשת המידע הממשלתי ועקרונות שקיפותו לציבור. צילום: מתוך שידור הוועדה באתר הכנסת.
7 בדצמבר, 2017. נציגות גישה, נעה גלילי ועו"ד מיכל לופט, לקחו חלק אתמול בדיון שהתקיים בוועדת הכנסת המיוחדת ליישום הנגשת המידע הממשלתי ועקרונות שקיפותו לציבור, בראשות ח"כ סתיו שפיר. במסגרת סבב בין משרדי הממשלה לבחינת מדד השקיפות בהם, הוועדה אירחה את נציגי משרד הביטחון. נציגות גישה הגיעו כדי לדווח על מגמה של אי מתן מענה, או מענה מאוחר מאוד, לבקשות חופש המידע שהארגון מפנה אל משהב"ט ואל יחידת מתאם פעולות הממשלה בשטחים (מתפ"ש), שהיא חלק ממנו. בכך יש לא רק הפרה של חוק חופש המידע, אלא עמימות סביב קבלת החלטות והוראות שמשפיעות ישירות על חיי היומיום של מיליוני פלסטינים המתגוררים בגדה המערבית וברצועת עזה ובעקיפין גם על תושבי ישראל.
למשתתפי הדיון חולק נייר מטעם גישה, ובו חומר רקע וניתוח. עו"ד רבקי דב"ש, ראשת היחידה הממשלתית לחופש המידע, אמרה כי מצאה בחומרים של גישה נקודות נכונות והמליצה להזמין את נציגי מתפ"ש והמינהל אזרחי להציג בפני הוועדה את מדד השקיפות שלהם.
גלילי ביקשה להדגים את חשיבות הנושא בהצגת המאמץ של גישה לקבל מידע שכבר כמעט חצי שנה מוסתר מן הציבור: מהלך קבלת ההחלטות שהוביל להחלטה לקצץ ב-40 אחוזים מאספקת החשמל שישראל מוכרת לרצועת עזה. הקיצוץ שיבש דרמטית את חייהם של שני מיליון תושבי עזה, רובם ילדים וילדות; אספקת החשמל, שבשגרה של למעלה מעשור ממילא כללה שמונה שעות זרם לאחר שמונה שעות נתק, קטנה בעקבות הקיצוץ בחצי; נסגרו מחלקות בבתי חולים, בעוד מחלקות מצילות חיים נאלצו להישען בכבדות על פעילות גנרטורים; נפגעה עבודת מתקני התפלה, במקום שאין בו מים ראויים לשתייה בברזים; לא נמצא די חשמל לאפשר טיפול בשפכים, כך שמדי יום מוזרמים למעלה ממאה מיליון ליטר שפכים לים התיכון.
לקיצוץ בחשמל השלכות חמורות גם על אוכלוסייה בישראל. בין היתר, נסגרו שני חופי רחצה בדרום, הופסקה פעולת תחנת ההתפלה הגדולה באשקלון בשל הים המזוהם, והממשלה נאלצה להקצות מיליוני שקלים לטיפול בבעיות סביבתיות שנוצרו כתוצאה מהצפת נחל חנון בשפכים. חרף זאת, תוכן הדיונים שהביאו להחלטה להיענות לדרישת הרשות הפלסטינית להקטין את כמות החשמל לעזה לא פורסם בציבור מעולם.
עו"ד לופט סיפרה לוועדה כי לא רק שלא התקבלו תשובות ענייניות לבקשות שהגיש גישה לפי חוק חופש מידע, משהב"ט ומתפ"ש, כל אחד בתורו, היפנו אותנו זה לזה בטענה כי המידע מצוי בידי האחר. עקב זאת נאלץ גישה לעתור לבית המשפט. הממונה על חופש המידע במשהב"ט, דינה פוליאק, שהשתתפה בדיון, הגיבה כי מדובר בנושא "מורכב" הנוגע למספר רשויות ושלו השלכות על ביטחון המדינה ויחסי החוץ של המדינה.
בעיתוי מדויק ומדכדך נשלחה אלינו הבוקר תשובת משרד ראש הממשלה לעתירת חופש מידע שהגיש גישה נגדו לאחר שלא ענה לבקשה שהגיש גישה בעניין השיקולים מאחורי ההחלטה בממשלה לקצץ בחשמל לרצועה. דיוני ועדת השרים, נאמר שם, סודיים ואת תוכנם אי אפשר למסור מטעמים של ביטחון המדינה ומחשש לפגיעה ביחסי החוץ של ישראל.
נזכיר כי הקטנת כמות החשמל שנמכרת לרצועה היא החלטה פוליטית, שמביאה שלא לצורך לסיכון חיים ולשיבוש חמור של שגרה ממילא קשה. ההחלטה לא רק שפוגעת במודע בזכויות של שני מיליון בני אדם, היא גם סותרת קביעות של בכירים במערכת הביטחונית והפוליטית שהזהירו מפני הידרדרות במצבן הרעוע ממילא של התשתיות האזרחיות בעזה, בין היתר גם כסכנה ביטחונית. לציבור מגיע לדעת מהם השיקולים שעמדו בפני ממשלת ישראל בבואה לקבל החלטה כה מזיקה.